OTSUS

Haapsalu			28. veebruar 2025 nr 180

Raudtee 7, 7a kinnistu detailplaneeringu
kehtetuks tunnistamine 

Haapsalu Linnavalitsus taotleb Haapsalu Linnavalitsuse 13.07.2011 korraldusega nr 429 kehtestatud Raudtee 7, 7a kinnistu detailplaneering (edaspidi detailplaneering) kehtetuks tunnistamist, kuna detailplaneeringualal asuva kinnistu (reg-osa nr 585832) omanik soovib detailplaneeringu elluviimisest loobuda. 

Detailplaneeringu koostamise eesmärk oli kinnistu jagamine kaheks pereelamukrundiks. Planeeritud elamukruntidele on planeeringus määratud hoonestusalad, ehitusõigus ja ehitustingimused. Samuti heakorra, parkimise ja tehnovõrkudega varustamise põhimõtted. Vastavalt detailplaneeringu seletuskirjale on elamukruntidele kavandatud kummalegi elamukrundile üksikelamu ja abihoone ehitus.

Vastavalt detailplaneeringule on 2011. aastal moodustatud kaks katastriüksust: 909 m² suurune elamumaa sihtotstarbega Õpetaja tn 6a katastriüksus ja 830 m² suurune elamumaa sihtotstarbega Raudtee tn 7 katastriüksus. Lisaks jääb planeeringualasse osaliselt Õpetaja tänava lõik 2 kinnistu, mis kuulub munitsipaalomandisse ning mille maakasutuse sihtotstarve on transpordimaa. Antud maaüksusele detailplaneeringus krundipiire ega ehitusõigust ei ole määratud.

Juurdepääs Õpetaja tn 6a katastriüksusele on tagatud Õpetaja tänavalt ja Raudtee tn 7 katastriüksusele Raudtee tänavalt. 

Detailplaneering on maakorralduse osas realiseeritud ning moodustatud on elamumaa sihtotstarbega katastriüksused, aadressidega Õpetaja tn 6a ja Raudtee tn 7. Kuna mõlemad maaüksused kuuluvad samale omanikule, on katastriüksused tegelikus kasutuses ühe krundina. 

Samuti on krundil realiseeritud detailplaneeringus määratud ehitusõigus. Detailplaneeringus on lubatud kummalegi krundile kahe hoone püstitamine. Vastavalt ehitisregistrile asuvad Õpetaja tn 6a katastriüksusel 106,1 m² ehitisealuse pindalaga ja ühe maapealse korrusega abihoone (EHR kood 121350544) ja 59,4 m² ehitisealuse pindalaga ja ühe maapealse korrusega kasvuhoone (EHR kood 121405705). Raudtee tn 7 katastriüksusel asuvad 100,0 m² ehitisealuse pindalaga ja kahe maapealse korrusega üksikelamu (EHR kood 105015696) ja 73,0 m² ehitisealuse pindalaga ja ühe maapealse korrusega kasvuhoone (EHR kood 121350532). 

Seega asub ühe kinnistu kahel katastriüksusel üks pereelamu ning seda teenindavad kolm abihoonet. Maa-ala ei ole kasutusele võetud kahe eraldi pereelamukrundina ning detailplaneering on seeläbi kaotanud oma aktuaalsuse kui lähiaastate ehitustegevuse alus. 

Samuti soovib kinnistu omanik Õpetaja tn 6a ja Raudtee tn 7 katastriüksused liita. Planeerimisseadus sätestab, et detailplaneeringu koostamine on nõutav § 125 lõigetes 1 ja 2 toodud juhtudel, mille hulka ei kuulu katastriüksuste liitmine. Õpetaja tn 6a ja Raudtee tn 7 katastriüksuste liitmisega ei kaasne ehitusloakohustuslike ehitiste ehitamise soovi. Seega ei kaasne seadusest tulenevalt ka detailplaneeringu koostamise kohustust. Kuna Haapsalu Linnavalitsuse 13.07.2011 korraldusega nr 429 kehtestatud Raudtee 7, 7a kinnistu detailplaneering ei näe ette võimalust antud katastriüksuste liitmiseks, siis on vajalik eelnevalt antud detailplaneering tunnistada kehtetuks.

Haapsalu Linnavolikogu 27. septembri 2024 otsusega nr 162 kehtestatud Haapsalu linna üldplaneeringu kohaselt jäävad Õpetaja tn 6a ja Raudtee tn 7 katastriüksused alale, mille juhtotstarbeks on elamu maa-ala. Lisaks asuvad katastriüksused Haapsalu linnastu tuumala ehitustingimuste piirkonnas, miljööväärtuslikul alal, väärtusliku maastiku alal ning kaugküttepiirkonnas ja reoveekogumisalal.

Elamu maa-alal on lubatud üksik-, kaksik- või ridaelamud, kõrvalotstarbena hoolekandeasutuse-, korterelamu-, ühiselamu-, majutus-, toitlustus-, büroo-, kaubandus-, teenindus-, meelelahutus-, haridus-, tervishoiu-, avalikud-, muuseumi-, raamatukogu-, haridus-, teadus-, haigla-, ravi-, spordi-, kultus-, tavandihooned, garaažid ning pargid ja puhkealad, kui need sobituvad linnaehituslikult (arhitektuurselt ja ruumiliselt) ning funktsionaalselt piirkonda; muud elamuid teenindavad ning keskkonda sobituvad ehitised, sh elamute teenindamiseks vajalikud teed ja tehnorajatised.

Detailplaneeringu kehtetuks tunnistamine on seega põhjendatud, kuna kehtestatud detailplaneering on maakorralduse ja ehitusõiguse osas realiseeritud, mis oli detailplaneeringu eesmärk. Samuti on detailplaneeringu koostamise järel püstitatud ainult üks elamu ja seda teenindavad abihooned, mille tulemusena ei vasta detail planeeringu lahendus tänasele tegelikule kinnistu kasutusele ning ei ole enam aktuaalne. 

Kohaliku omavalitsuse korralduse seaduse § 22 lõike 1 punkti 33 ja PlanS § 140 lõike 6 kohaselt on detailplaneeringu kehtetuks tunnistamine volikogu ainupädevuses. Haldusorgani poolne haldusakti kehtetuks tunnistamine toimub kaalutlusõiguse alusel. Haldusmenetluse seaduse § 64 lõike 3 kohaselt tuleb kaalutlusõiguse teostamisel arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

Juhindudes planeerimisseaduse § 10 lg 1, lg 3, § 140 lg 1 p 1 ja p 2, lg 6, kohaliku omavalitsuse korralduse seaduse § 22 lg 1 p 33, haldusmenetluse seaduse § 64 lg 2 ja 3, § 68 lg 2 ja § 70 lg 1, Haapsalu Linnavolikogu otsustab:

1.	Tunnistada Haapsalu Linnavalitsuse 13.07.2011 korraldusega nr 429 kehtestatud Raudtee 7, 7a kinnistu detailplaneering kehtetuks. 

2.	Haapsalu Linnavalitsusel:

2.1.	teavitada planeeringualasse jäävate Haapsalu linn Õpetaja tn 6a (katastritunnus 18301:013:0063) ja Raudtee tn 7 (katastritunnus 18301:013:0062) katastriüksuste omanikku detailplaneeringu kehtetuks tunnistamisest;
2.2.	teavitada planeeringuala naaberkinnistute Haapsalu linn Raudtee tn 9 (katastritunnus 18301:013:0010), Raudtee tn 9a (katastritunnus 18301:013:0042), Mulla tn 14 (katastritunnus 18301:009:0006), Mulla tn 12 (katastritunnus 18301:013:0890), Õpetaja tn 11 (katastritunnus 18301:013:0530), Õpetaja tn 13 (katastritunnus 18301:013:0800), Õpetaja tn 15 (katastritunnus 18301:013:0230), Raudtee tn 10a (katastritunnus 18401:001:0797) ja Raudtee tn 12 (katastritunnus 18301:013:0640) omanikke detailplaneeringu kehtetuks tunnistamisest;
2.3.	avaldada otsus ajalehes Lääne Elu, milles Haapsalu linn avaldab ametlikke teateid, väljaandes Ametlikud Teadaanded ja Haapsalu linna veebilehel.

3.	Otsus jõustub teatavakstegemisega.

4.	Otsust on võimalik vaidlustada 30 päeva jooksul teatavaks tegemisest, esitades kaebuse halduskohtule või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/
Malle Õiglas
Volikogu esimees